Na temelju članka 30. Zakona o komunalnom gospodarstvu (Narodne novine broj 68/18 i 110/18 – Odluka Ustavnog suda) i članka 30. stavka 1. točke 5. Društvenog ugovora USLUGA d.o.o. za obavljanje komunalnih djelatnosti (potpun tekst) od 12. prosinca 2018. godine, Nadzorni odbor društva dana 22. siječnja 2019. godine donio je

**OPĆE UVJETE**

**isporuke komunalne usluge ukopa pokojnika**

**I. OPĆE ODREDBE**

**Članak 1.**

Ovim Općim uvjetima isporuke komunalne usluge ukopa pokojnika (dalje u tekstu: usluga ukopa) USLUGA d.o.o. za obavljanje komunalnih djelatnosti, Pazin, Šime Kurelića 22, (dalje u tekstu: isporučitelj) utvrđuje uvjete ukopa pokojnika na grobljima Grada Pazina i grobljima drugih jedinica lokalnih samouprava pokojnika (dalje u tekstu: groblje) na kojima isporučitelj obavlja uslugu ukopa.

**Članak 2.**

Ovim općim uvjetima utvrđuju se:

1. uvjeti pružanja odnosno korištenja usluge ukopa ,
2. međusobna prava i obveze isporučitelja i korisnika usluge ukopa, i
3. način mjerenja, obračuna i plaćanja isporučene usluge ukopa.

**II. UVJETI PRUŽANJA ODNOSNO KORIŠTENJA USLUGE UKOPA**

**Članak 3.**

Isporuka usluge ukopa vrši se na zahtjev obitelji pokojnika ili druge osobe koja je dužna skrbiti o ukopu pokojnika i podmiriti troškove pogreba (dalje u tekstu: korisnik).

**Članak 4.**

Isporučitelj usluge ukopa osigurava uvjete ukopa pokojnika na grobljima jedinica lokalne samouprave koje su isporučitelju povjerile obavljanje uslužne komunalne djelatnosti ukopa pokojnika.

Pod uvjetima usluge ukopa razumijevaju se slijedeće usluge:

* preuzimanje pokojnika,
* korištenje kapele i rashladnog uređaja,
* iskop i zatrpavanje groba,
* ekshumacija i prijenos posmrtnih ostataka,
* otkrivanje poklopne ploče spomenika i postavljanje nakon ukopa,
* podziđivanje stijenki i ugradnja ispuna u grobnici,
* organizacija pogrebnog obreda i ispraćaj umrle osobe iz kapele,
* prijenos lijesa, urne, križa i slično u vrijeme pogrebnog obreda.

**Članak 5.**

Isporučitelj usluge ukopa osigurava uvjete za dva ukopa dnevno.

U slučaju potrebe za više ukopa, ukopi se raspoređuju za naredni dan.

Prednost za ukope određuje se redoslijedom prijave potrebe za ukopom.

**Članak 6.**

Korisnik može isporučitelju prijaviti zahtjev za ukop pokojnika:

* u radno vrijeme isporučitelja radnim danom (ponedjeljak – petak) od 7,00 do 15,00 sati osobnim dolaskom u poslovne prostorije isporučitelja na lokaciji Prolaz Vincenta od Kastva 1 u Pazinu,
* izvan radnog vremena isporučitelja, subotom, nedjeljom i blagdanom, uz prethodnu najavu.

**Članak 7.**

Ukopi se u pravilu obavljaju od listopada do travnja od 14,00 sati do 17,00 sati, a u ostalim mjesecima od 16,00 sati do 19,00 sati.

Ukopi se ne obavljaju nedjeljom i blagdanom.

Ekshumacija i prijenos posmrtnih ostataka obavljaju se u radno vrijeme isporučitelja radnim danom (ponedjeljak – petak) od 7,00 do 15,00 sati.

Ekshumacija i prijenos posmrtnih ostataka u vremenu kraćem od 15 godina od ukopa obavljaju se od 01. listopada do 30. travnja.

**Članak 8.**

Pogrebni obred i ispraćaj pokojnika vrši se prema posljednjoj volji pokojnika, njegove obitelji ili korisnika te u skladu s mjesnim običajima.

**III. MEĐUSOBNA PRAVA I OBVEZE ISPORUČITELJA**

**I KORISNIKA USLUGE UKOPA**

**Članak 9.**

Isporučitelj i korisnik dogovaraju poslove vezane uz uslugu ukopa pokojnika.

**Članak 10.**

Isporučitelj usluge ukopa ima pravo i obvezu:

* od korisnika zatražiti provjeru da li je grob dodijeljen na korištenje i da li su uplaćene grobne naknade,
* za ukope na grobljima koja su isporučitelju dodijeljena ma upravljanje, od korisnika tražiti podatke o pokojniku i upisati u grobni očevidnik i registar umrlih osoba.

**Članak 11.**

Korisnici usluge ukopa dužni su:

* pridržavati se ovih Općih uvjeta i drugih propisa kojima se uređuje usluga ukopa,
* pravovremeno prijaviti potrebu za uslugom ukopa,
* predati isporučitelju Dozvolu za ukop umrle osobe,
* na zahtjev isporučitelja dati dokaz da su uplaćene grobne naknade,
* na zahtjev isporučitelja dati podatke o pokojniku za upis u grobni očevidnik i registar umrlih osoba,
* isporučitelju platiti račun za izvršenu uslugu ukopa.

**Članak 12.**

Isporučitelj i korisnik usluge ukopa u pravilu zajedno utvrđuju mjesto ukopa i dogovaraju privremeno uklanjanje nadgrobne ploče ako ona postoji. Ako je nadgrobna ploča masivna uklanjanje mora osigurati korisnik.

Isporučitelj i korisnik zajedno, prije iskopa groba, utvrđuju stanje groba, nadgrobnog spomenika i predmeta na grobu, a sve radi isključivanja odgovornosti isporučitelja za oštećenja koja su nastala prije iskopa groba ili za oštećenja koja će nastati prilikom iskopa groba zbog dotrajalosti spomenika.

Isporučitelj mora na mjestu iskopa zaštiti i susjedne grobove od oštećenja.

Isporučitelj nije odgovoran za štetu nastalu na grobu, nadgrobnom spomeniku, predmetima na grobu ili susjednim grobovima ako je šteta nastala bez njegove krivnje ili krivnjom trećih osoba.

**Članak 13.**

Isporučitelj je dužan nakon zatrpavanja groba postaviti cvijeće i vijence na grob i ukloniti ih nakon 15 dana od ukopa te vratiti nadgrobnu ploču. Korisnik vraća nadgrobnu ploču ukoliko ju je uklonio.

Korisnik je dužan urediti grob.

**Članak 14.**

Ostala prava i obveze isporučitelja i korisnika usluge određena su zakonom kojim su regulirana groblja, zakonom kojim je regulirana zaštita pučanstva od zaraznih bolesti i drugim podzakonskim aktima kojim se regulira ova usluga, te odlukama o grobljima jedinica lokalne samouprava u kojima se groblje nalazi.

**IV. NAČIN MJERENJA, OBRAČUNA I PLAĆANJA**

**ISPORUČENE USLUGE UKOPA**

**Članak 15.**

Naknade za ukop određuje isporučitelj cjenikom usluge ukopa.

Cjenikom se određuju naknade za usluge ukopa iz članka 4. stavka 2. ovih Općih uvjeta.

**Članak 16.**

Prilikom određivanja naknada iz prethodnog članka isporučitelj uzima u obzir izdatke koji su potrebni za osiguranje dostupnosti usluge ukopa.

Izdaci potrebni za osiguranje dostupnosti usluge ukopa su troškovi rada radnika i troškovi potrebne opreme i sredstava za rad.

**Članak 17.**

Isporučitelj je dužan za cjenik i za svaku njegovu izmjenu ili dopunu pribaviti prethodnu suglasnost izvršnog tijela jedinica lokalne samouprave.

Isporučitelj je dužan cjenik objaviti na oglasnom mjestu u poslovnim prostorijama isporučitelja na lokaciji Prolaz Vincenta od Kastva 1 u Pazinu i na svojim mrežnim stranicama.

**Članak 18.**

Isporuka usluge ukopa zaključuje se po zahtjevu korisnika a plaćanje se vrši na temelju ispostavljenog računa na način i u rokovima koji su određeni u računu.

Ako korisnik ne podmiri dospjeli račun u danom roku, isporučitelj će pokrenut protiv njega ovršni postupak.

**V. ZAVRŠNE ODREDBE**

**Članak 19.**

Isporučitelj će do donošenja cjenika prema ovim Općim uvjetima, primjenjivati Cjenik broj 513/14 od 02. travnja 2014 godine na koji je suglasnost dana Zaključkom Gradonačelnika Grada Pazina KLASA: 300-01/14-01/01, URBROJ: 2163/01-01-01-14-11 od 11. srpnja 2014. godine.

**Članak 20.**

Ovi Opći uvjeti primjenjuju se nakon što predstavničko tijelo jedinica lokalne samouprave na iste dadne prethodnu suglasnost.

**Članak 21.**

Ovi Opći uvjeti objavljuju se u Službenim novinama Grada Pazina i Općina Cerovlje, Gračišće, Karojba, Lupoglav i Sveti Petar u Šumi, na mrežnim stranicama Grada Pazina i Općina Cerovlje, Gračišće, Karojba, Lupoglav i Sveti Petar u Šumi, na oglasnom mjestu u poslovnim prostorijama isporučitelja na lokaciji Prolaz Vincenta od Kastva 1 u Pazinu i mrežnim stranicama isporučitelja.

Broj: 21-3/19 Predsjednik Nadzornog odbora

Pazin, 22. siječnja 2019. Igor Merlić